NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 1689/2008

 **799a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre hospodársku politiku o výsledku prerokovania vládneho návrhu zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a o zmene a doplnení niektorých zákonov (tlač 799) v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1082 z 24. októbra 2008 pridelila vládny návrh zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a o zmene a doplnení niektorých zákonov (tlač 799) týmto výborom Národnej rady Slovenskej republiky:

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre hospodársku politiku

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a o zmene a doplnení niektorých zákonov (tlač 799) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

- Ústavnoprávny výbor Národnej rady Slovenskej republiky ( uzn. č. 527 zo dňa 19.

 novembra 2008 )

- Výbor Národnej rady Slovenskej republiky pre hospodársku politiku ( uzn. č. 445 zo

 dňa 19. novembra 2008 )

1. Odporúčanie pre Národnú radu Slovenskej republiky návrh **schváliť**

 **s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu ( uzn. č. 416 zo dňa 19. novembra 2008)

**IV.**

Z uznesenia výboru Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. **K čl. I – nový bod 6**

V čl. I sa za doterajší bod 5 vkladá nový bod 6, ktorý znie:

„6. V § 4 písm. c) sa za slovo „Eximbanka“ vkladá čiarka a slová „banka, zahraničná banka, pobočka zahraničnej banky alebo finančná inštitúcia1a)“ a na konci sa pripájajú tieto slová: „na účely vývozu tovarov a služieb alebo na podporu investovania vývozcov v zahraničí“.

Poznámka pod čiarou k odkazu 1a znie:

„1a) Zákon č. 483/2001 Z. z. v znení neskorších predpisov.“.“.

Doterajšie body je potrebné prečíslovať.

V súvislosti s globálnou finančnou krízou, ktorej negatívnymi vplyvmi sú aj strata dôvery na finančnom trhu, neochota požičiavať voľné finančné zdroje atď., sa Eximbanke umožní poisťovať aj také vývozné úvery, ktoré poskytnú komerčné tuzemské a zahraničné banky, ich pobočky a finančné inštitúcie, a to úpravou definície pojmu „vývozný úver“. Týmto sa sleduje zámer obnoviť ochotu komerčného finančného sektora prefinancovávať vývozné a investičné aktivity slovenských vývozcov.

 Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I bodu 7**

V čl. I doterajšom bode 7 sa vypúšťajú slová „Poznámka pod čiarou k odkazu 1a znie:

„1a) Zákon č. 483/2001 Z. z. v znení neskorších predpisov.“.“.

Ide o legislatívno-technickú úpravu v súvislosti sa zavedením odkazu 1a už v § 4 písm. c).

 Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I bodu 11**

V čl. I doterajšom bode 11 v § 4 písm. o) sa na konci pripájajú tieto slová: „na účely vykonávania činností uvedených v § 2“.

Navrhovaná úprava sleduje precíznejšie definovanie pojmu „klientský účet“, aby bolo jednoznačné, že Eximbanka môže viesť klientské účty pre vývozcov a dovozcov len na účely vykonávania činností podľa tohto zákona, pretože nie je bankou podľa zákona o bankách.

 Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I bodom 30 a 31**

V čl. I doterajšie body 30 a 31 znejú:

„30. V § 20 odsek 1 znie:

„(1) Financovanie vývozných úverov Eximbankou je

1. priame financovanie, refinancovanie alebo spolufinancovanie vývozných úverov krátkodobého, strednodobého a dlhodobého charakteru na podporu vývozu tovarov a služieb,
2. priame financovanie, refinancovanie alebo spolufinancovanie krátkodobých, strednodobých a dlhodobých vývozných úverov na podporu investovania vývozcov v zahraničí.“.

31. V § 21 odsek 1 znie:

„(1) Financovanie dovozných úverov Eximbankou je priame financovanie, refinancovanie alebo spolufinancovanie dovozných úverov krátkodobého, strednodobého a dlhodobého charakteru na podporu vývozu tovarov a služieb.“.“.

V záujme snahy o elimináciu dôsledkov celosvetovej finančnej krízy sa navrhovanou úpravou umožňuje Eximbanke priamo financovať a spolufinancovať aj vývozné úvery krátkodobého charakteru a dovozné úvery krátkodobého charakteru.

 Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I bodom 32 a 33**

V čl. I sa vypúšťajú doterajšie body 32 a 33.

Doterajšie body sa prečíslujú.

V súvislosti s predchádzajúcimi zmenami bodov 30 a 31, ktorými sa ustanovuje celé nové znenie § 20 ods. 1 a § 21 ods. 1, sú doterajšie body 32 a 33 bezpredmetné.

 Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I bodu 35**

V čl. I doterajší bod 35 znie:

„35. V § 22 sa vypúšťa odsek 2.

Doterajší odsek 3 sa označuje ako odsek 2.“.

Ide o úpravu vyvolanú rozšírením vymedzenia pojmu „vývozný úver“ v § 4 písm. c), v súlade s ktorou bude môcť Eximbanka poistiť vývozný úver, ktorý poskytla aj zahraničná banka. Ustanovenie § 22 ods. 2 sa týmto stalo nadbytočné.

 Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I – nový bod 36**

V čl. I sa za doterajší bod 35 vkladá nový bod 36, ktorý znie:

„36. V § 22 odsek 2 znie:

„(2) Pri poisťovaní vývozných úverov podľa odseku 1 sa Eximbanka riadi podmienkami úverového poistenia Eximbanky schválenými Radou banky po dohode s ministerstvom.“.“.

Doterajšie body sa prečíslujú.

Úprava súvisí s predchádzajúcou zmenou, ktorou sa vypustil § 22 ods. 2, ktorý je sčasti premietnutý aj v súčasnom ustanovení § 22 ods. 3, preto je potrebné upraviť toto ustanovenie (predchádzajúcou zmenou preoznačené na odsek 2).

 Výbor NR SR pre financie, rozpočet a menu

 Gestorský výbor odporúča schváliť.

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,2,3,4,5,6,7 hlasovať spoločne s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a o zmene a doplnení niektorých zákonov (tlač 799) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a o zmene a doplnení niektorých zákonov (tlač 799) **schváliť s pozmeňujúcimi a doplňujúcimi návrhmi.**

 Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a o zmene a doplnení niektorých zákonov (tlač 799a) bola schválená uznesením gestorského výboru č. 428 z 24. novembra 2008. Výbor určil poslanca **Borisa Hradeckého** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona ihneď po ukončení rozpravy k nemu (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 24. novembra 2008

**Jozef B u r i a n**

**predseda**

 **Výboru NR SR pre financie, rozpočet a menu**